ป.ป.ส. เตือนผู้ที่ผลิตและจำหน่ายสินค้า ที่มีตราสัญลักษณ์สำนักงาน ป.ป.ส. โดยไม่ได้รับอนุญาต ถือว่ามีความผิด
ป.ป.ส. เตือนผู้ที่ผลิตและจำหน่ายสินค้า ที่มีตราสัญลักษณ์สำนักงาน ป.ป.ส. โดยไม่ได้รับอนุญาต ถือว่ามีความผิด นายนิยม เติมศรีสุข เลขาธิการคณะกรรมการป้องกันและปราบปรามยาเสพติด หรือ ป.ป.ส. เตือนว่า จากการตรวจสอบทางอินเทอร์เน็ต พบเห็นการขายสินค้าที่มีตราสัญลักษณ์ของหน่วยงานราชการ โดยเฉพาะตราของทหาร ตำรวจ หรือหน่วยงานบังคับใช้กฎหมาย รวมถึงตราสัญลักษณ์ของสำนักงาน ป.ป.ส. ซึ่งผลิตขึ้นมาเพื่อประโยชน์ส่วนตน โดยไม่ได้รับอนุญาต ถือว่ามีความผิดตามพระราชบัญญัติ เครื่องหมายราชการ พ.ศ. 2482 โดยที่ผ่านมาพบว่า ผู้ที่แอบอ้างนำตราหรือเครื่องหมายราชการไปใช้ มักจะใช้ เพื่อต้องการแสดงตนเป็นเจ้าหน้าที่รัฐ ไปกระทำความผิด หรือใช้ประโยชน์ในการหลบหนีการจับกุมของเจ้าหน้าที่ จึงย้ำว่า การผลิต จำหน่ายและการใช้ตราสัญลักษณ์ของหน่วยงานราชการต้องได้รับการอนุญาตจากหน่วยงานนั้นๆ แม้แต่เจ้าหน้าที่สำนักงาน ป.ป.ส. การใช้บัตรเจ้าพนักงาน ป.ป.ส. หรือตราสัญลักษณ์ ป.ป.ส. ก็ต้องได้รับการอนุญาตตามระเบียบ เพื่อใช้อำนาจได้อย่างถูกต้องตามกฎหมาย ไม่ใช้อำนาจในทางที่ผิด หากมีผู้แสดงตนว่าเป็น เจ้าพนักงาน ป.ป.ส. และประชาชนมีความสงสัยว่าเป็นเจ้าพนักงาน ป.ป.ส. จริงหรือไม่ สามารถตรวจสอบได้ที่สายด่วน ป.ป.ส. โทร. 1386 ได้ตลอด 24 ชั่วโมง